 Ṣe àpilẹkọ àkòrí yìí:Agbábọọlù orílẹ-èdè Brazil tẹlẹ, Ronaldinho gba ìtúsílẹ kúrò lẹwọn, àmọ... : Agbábọọlù Brazil tẹlẹ, Ronaldinho ti gba ìtúsílẹ lọgbà ẹwọn lórílẹ-èdè Paraguay. Àmọ, ìjọba ilẹ Paraguay sì fi òfin dè-é wí pé kò gbọdọ jáde nílé. Lọjọ kẹfà Ẹrẹnà tó lọ ni wọn mú Ronaldinho àti arákùnrin rẹ, Roberto Assis lórí ẹsùn pé wọn lo ayédèrú ìwé ìrìnà wọ orílẹ-èdè Paraguay. Àwọn méjéèjì gbọdọ wà ní ìgbélé báyìí títí di ìgbà tí ìgbẹjọ wọn yóò fi bẹrẹ. Ṣùgbọn Ronaldinho àti arákùnrin rẹ sọ pé àwọn kò jẹbi ẹsùn tí wọn fi kan àwọn. Agbẹjọrò wọn tiẹ ṣàpèjúwe ìgbésẹ ìjọba náà láti fi wọn sì àhámọ ìwà ta ni yóò mú mi eléyìí tó lòdì sí òfin. Adájọ Gustavo Amarilla ara gbèǹdéke tó wà nínú béèlì àwọn méjéèjì ni pé wọn kò gbọdọ sá lọ. Ronaldinho rinrin àjò lọ sí orílẹ-èdè Paraguay tẹlẹ láti ṣe ìfilọlẹ ìwé rẹ àti ìpolongo fáwọn ọmọ tí òbí wọn kò rí ọwọ họrí. Ronaldinho tó gba ife ẹyẹ àgbáyé pẹlú Brazil lọdún 2002 gbá bọọlù fún Paris St-Germain, Barcelona àti AC Milan ilẹ Yúrópù kó tó fẹyìn-tì lẹyìn tó ṣojú Fluminense fún ìgbà díẹ ní Brazil. 